Diari Oficial de la Generalitat Valenciana


Sumari del DOGV 7514, del 28-04-2015 (2015/3834)

DECRET 51/2015, de 24 d'abril, del Consell, de modificació del Decret 63/2011, de 20 de maig, pel qual es regula la pesca amb l'art denominat rall a les aigües interiors de la Comunitat Valenciana, i del Decret 41/2013, de 22 de març, pel qual s'establixen les normes sobre la pesca marítima de recreació de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/04/24/51/dof/vci/html**

### Dades del document

Número de DOGV
:   7514

Data del DOGV
:   28-04-2015

Secció del DOGV
:   I. DISPOSICIONS GENERALS

Número del document
:   2015/3834


Data del document
:   24-04-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * legislació
    * regulació de la pesca
    * pesca tradicional
    * regulació de la pesca
    * regulació de la pesca

DECRET 51/2015, de 24 d'abril, del Consell, de modificació del Decret 63/2011, de 20 de maig, pel qual es regula la pesca amb l'art denominat rall a les aigües interiors de la Comunitat Valenciana, i del Decret 41/2013, de 22 de març, pel qual s'establixen les normes sobre la pesca marítima de recreació de la Comunitat Valenciana. [2015/3834]  
PREÀMBUL  
  
En l'actualitat, la pesca marítima de recreació en aigües interiors de la Comunitat Valenciana amb l'art denominat rall es regula en el Decret 63/2011, de 20 de maig, del Consell, que va ser publicat el 25 de maig de 2011 en el Diari Oficial de la Comunitat Valenciana.  
  
Després de més de tres anys d'experiència en la seua aplicació, s'ha comprovat que el procediment administratiu instaurat a este efecte, que va establir una sèrie de cauteles a fi de garantir el compliment dels requisits exigits i la promoció d'esta activitat, ha resultat ser onerós per al ciutadà.  
Tenint en compte l'anterior, amb esta regulació s'adapten els procediments referits al Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
La modalitat de pesca amb rall es trobava no fa molt a punt de desaparéixer. Gràcies a l'activitat de difusió i promoció realitzada per les distintes associacions, hui en dia pot considerar-se consolidada. Des de la perspectiva de l'ordenació de la pesca recreativa i de la conservació dels recursos pesquers cal tindre en compte també la funció realitzada per estes associacions, per la qual cosa es considera necessari en este moment mantindre l'actual sistema de tramitació, sense perjuí de la possibilitat d'introduir en el futur majors restriccions a l'obtenció d'este tipus de llicència.  
D'altra banda, el 26 de març de 2013 es va publicar el Decret 41/2013, de 22 de març, del Consell, en el qual s'establia la llicència de pesca marítima de recreació submarina, amb una duració d'un any. Per mitjà d'este decret es torna a establir la seua duració primigènia, que era de dos anys, a fi de simplificar-ne la tramitació i facilitar la pràctica d'esta activitat.  
Este decret es dicta a l'empara de l'habilitació continguda en l'article 29 i en la disposició final primera de la Llei 9/1998, de 15 de desembre, de la Generalitat, de Pesca Marítima de la Comunitat Valenciana.  
  
En l'elaboració d'este decret han sigut consultades les federacions provincials de confraries de pescadors de la Comunitat Valenciana, així com els sectors afectats.  
Per això, en virtut d'allò que establixen els articles 18.f i 43 de la Llei 5/1983, de 30 de desembre, de la Generalitat, del Consell, a proposta del conseller de Presidència i Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 24 d'abril de 2015,  
  
DECRETE  
  
Article únic. Modificació dels decrets 63/2011, de 20 de maig, i 41/2013, de 22 de març  
1. Per mitjà d'este decret s'aproven les modificacions del Decret 63/2011, de 20 de maig, del Consell, pel qual es regula la pesca amb l'art denominat rall a les aigües interiors de la Comunitat Valenciana, que afecten l'article 7, la disposició addicional única i l'imprés normalitzat de sol·licitud de llicència que s'acompanya com annex, així com l'addició d'una nova disposició addicional, la segona, en els termes que s'establixen a l'annex I d'este decret.  
  
2. Així mateix, s'aproven les modificacions del Decret 41/2013, de 22 de març, del Consell, pel qual s'establixen les normes sobre la pesca marítima de recreació de la Comunitat Valenciana, que afecten els articles 3 i 10 i l'imprés normalitat de sol·licitud de llicència que s'acompanya com annex, en el termes que s'establixen a l'annex II d'este decret.  
  
3. Tot això a fi de procedir a la seua simplificació i a reduir les càrregues administratives que els són inherents.  
  
  
DISPOSICIÓ ADDICIONAL  
  
Única. Regla de no-gasto  
L'aplicació i el desplegament d'este decret no podrà tindre cap incidència en la dotació de tots i cada un dels capítols de gasto assignada a la conselleria competent en matèria de pesca marítima i, en tot cas, haurà de ser atesa amb els mitjans personals i materials d'esta conselleria.  
  
  
DISPOSICIÓ TRANSITÒRIA  
  
Única. Llicències en vigor  
Les llicències de pesca marítima de recreació submarina emeses amb anterioritat a l'entrada en vigor d'este decret mantindran la vigència durant el període de validesa que s'hi expresse.  
  
  
DISPOSICIÓ DEROGATÒRIA  
  
Única. Derogació normativa  
Queda derogada qualsevol disposició del mateix rang o d'un rang inferior que s'opose al que establix este decret.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 24 d'abril de 2015  
  
El president de la Generalitat,  
ALBERTO FABRA PART  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX I  
Modificació del Decret 63/2011, de 20 de maig, del Consell, pel qual es regula la pesca amb l'art denominat rall a les aigües interiors de la Comunitat Valenciana  
  
I. L'article 7 del Decret 63/2011 queda redactat com seguix:  
  
«Article 7. Llicències  
1. Per a la pesca recreativa amb rall serà necessari estar en possessió de la llicència específica, que serà expedida per la conselleria competent en matèria de pesca marítima, que autoritzarà el seu titular a exercir esta modalitat de pesca a peu des de la costa.  
2. Les llicències es concediran als que complisquen els requisits següents:  
a) Haver complit els 16 anys. Els menors d'edat no emancipats acreditaran l'autorització expressa de qualsevol de les persones que tinguen atribuïda la pàtria potestat o tutela.  
b) Estar empadronat en alguna població de la Comunitat Valenciana.  
  
c) Ser membre d'alguna associació legalment constituïda i inscrita en el Registre d'Associacions de la Comunitat Valenciana, la finalitat estatutària principal de la qual siga la recuperació i la promoció de l'activitat de la pesca amb rall en l'àmbit de la Comunitat Valenciana. Este requisit no serà exigible als pescadors professionals en actiu o jubilats que acrediten pertànyer o haver sigut membres d'alguna confraria de pescadors en l'àmbit territorial de la Comunitat Valenciana. Esta acreditació haurà de ser expedida pel secretari de la confraria corresponent.  
  
3. Les sol·licituds d'expedició de llicències es presentaran en un imprés normalitzat, en les direccions territorials de la conselleria competent en matèria de pesca marítima o per mitjà de qualsevol de les formes que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les llicències seran expedides pel director territorial de la conselleria competent en matèria de pesca marítima de la província en què es tramiten, en el termini d'un mes des de la presentació de la sol·licitud per part de l'interessat. Transcorregut el termini màxim per a resoldre i notificar les sol·licituds de llicència, l'interessat podrà entendre desestimada la seua sol·licitud de llicència.  
5. La llicència de pesca recreativa amb rall tindrà una duració de dos, tres, quatre o cinc anys, a elecció de la persona sol·licitant».  
  
II. La disposició addicional única del Decret 63/2011, passa a denominar-se «disposició addicional primera».  
  
III. S'incorpora una nova disposició addicional, la segona, al Decret 63/2011, que queda redactada com seguix:  
  
«DISPOSICIÓ ADDICIONAL  
  
Segona. Llicència amb duració de cinc anys  
La llicència de pesca recreativa amb rall podrà ser expedida amb una duració de dos, tres, quatre o cinc anys, d'acord amb el que establix este decret, a partir del moment en què s'establisca la taxa corresponent en la Llei de Taxes de la Generalitat».  
  
IV. L'imprés normalitzat que figura com annex del Decret 63/2011 se substituix pel que s'inserix tot seguit:  
  
  
  
  
  
  
  
ANNEX II  
Modificació del Decret 41/2013, de 22 de març, del Consell, pel qual s'establixen les normes sobre la pesca marítima de recreació de la Comunitat Valenciana  
  
I. L'article 3 del Decret 41/2013 queda redactat com seguix:  
  
«Article 3. Modalitats d'exercici  
La pesca marítima de recreació en aigües interiors pot exercir-se:  
1. Des de terra: és la que es practica a peu des de la costa.  
2. Des d'embarcació: és la que es practica des d'una embarcació que ha d'estar inscrita en la llista corresponent del Registre de Matrícula de Barcos.  
3. Submarina: és la que es practica bussejant a pulmó lliure, sense utilitzar cap tipus d'element que permeta la respiració en immersió ni de mitjans mecànics de propulsió».  
  
II. El paràgraf segon de l'article 5 del Decret 41/2013 queda redactat com seguix:  
«La llicència de pesca marítima de recreació des de terra tindrà una duració d'un, dos, tres, quatre o cinc anys, a elecció de la persona sol·licitant, excepte la concedida a persones majors de seixanta anys, que serà de duració indefinida».  
  
III. L'apartat 4 de l'article 7 del Decret 41/2013 queda redactat com seguix:  
«4. La llicència de pesca marítima de recreació des d'una embarcació tindrà una duració de dos, tres, quatre o cinc anys, a elecció de la persona sol·licitant. En el cas d'embarcacions comercials de pesca marítima de recreació, la duració serà d'un any».  
  
IV. L'article 10 del Decret 41/2013 queda redactat com seguix:  
  
«Article 10. Llicències  
1. La practica de la pesca marítima de recreació submarina podran realitzar-la les persones majors de 16 anys que estiguen en possessió de la llicència d'activitat corresponent, que serà expedida per la conselleria competent en matèria de pesca marítima.  
2. D'acord amb la normativa estatal de seguretat per a l'exercici d'activitats subaquàtiques, el sol·licitant de la llicència haurà de justificar, per mitjà d'un certificat mèdic, que posseïx les condicions físiques necessàries i que no patix cap malaltia que li impedisca la pràctica normal d'esta activitat. Este certificat haurà de ser expedit per un metge que posseïsca un títol, una especialitat, un diploma o un certificat relacionat amb activitats subaquàtiques, emés per un organisme oficial.  
3. La llicència de pesca marítima de recreació submarina tindrà una duració de dos anys, sempre que el certificat mèdic mantinga la seua validesa».  
  
V. S'incorpora una nova disposició addicional, la quinta, al Decret 41/2013, que queda redactada com seguix:  
  
«DISPOSICIÓ ADDICIONAL  
  
Quinta. Duració de les llicències  
1. La llicència de pesca recreativa des de terra podrà ser expedida amb una duració d'un, dos, tres, quatre o cinc anys, d'acord amb el que establix este decret, a partir del moment en què s'establisca la taxa corresponent en la Llei de Taxes de la Generalitat.  
2. La llicència de pesca recreativa des d'embarcació podrà ser expedida amb una duració de dos, tres, quatre o cinc anys, d'acord amb el que establix este decret, a partir del moment en què s'establisca la taxa corresponent en la Llei de Taxes de la Generalitat».  
  
VI. L'imprés normalitzat que figura com annex del Decret 41/2013 se substituix pel que s'inserix tot seguit:


Còpia Permalink ELI